Jigoku Shoujo

**Jigoku Shoujo** (地獄少女 *Jigoku Shōjo*?), cunoscut în engleză de asemenea și ca ***Jigoku Shōjo: Girl from Hell***, **Hell Girl** (în română: **Fata Iadului**) este un serial anime produs de Aniplex și Studio Deen. Regizorul serialului este Takahiro Ōmori, iar scenaristul este Hiroshi Watanabe și este distribuit în Statele Unite ale Americii și Canada de către Funimation și Sentai Filmworks.

Acțiunea anime-ului este bazată pe existența unui sistem supranatural care le permite oamenilor să se răzbune prin trimiterea altor oameni în Iad, datorită serviciilor unui personaj misterios și al asistenților acestuia Ajutoarele lui Ai încearcă să îi determine pe răufăcători să își dea seama de culpabilitatea lor și să-și recunoască greșelile, însă rezultatul este același: trimiterea lor în Iad. Răzbunarea, ura, nedreptatea și alte emoții de natură umană sunt teme comune care sunt prezente pe parcursul seriilor anime.

Acest anime a fost difuzat pe teritoriul Japoniei prin numeroase posturi de televiziune, precum Animax, Tokyo MX, MBS și altele, în perioada 4 octombrie 2005 și 4 aprilie 2006. Urmând succesul primei serii, o serie secundă, *Jigoku Shōjo Futakomori* (地獄少女 二籠?), a fost programată pe 7 octombrie 2006 pe Animax. Postul Nippon Television a realizat o serie televizată live-action, difuzată din data de 4 noiembrie 2006.

Al treilea sezon al anime-ului a fost anunțat pe versiunea mobilă a site-ului oficial *Jigoku Tsūshin*. Titlul oficial al acestuia a fost prezentat ca fiind *Jigoku Shōjo Mitsuganae* (地獄少女 三鼎?). și a fost emis pe posturile de televiziune nipone la data de 4 octombrie2008.

## Subiectul

Majoritatea episoadelor conțin scurte povestiri unde indivizi diferiți sunt prezentați când suferă datorită unor antagoniști. În general, în timpul fiecărui episod, drama protagonistului este explicată în mod detaliat de la începutul chinului, până în punctul când chinul devine de nesuportat și acesta accesează un site special, numit Corespondența Iadului. Deși în general, clientul îi oferă antagonistului o șansă de scăpare, acesta va sfârși prin a fi trimis în Iad în momentul când o sfoară de la gâtul unei păpuși va fi trasă[9]. Când sfoara este trasă, Ai Enma pedepsește persoana respectivă pentru păcatele ei cu ajutorul companionilor acesteia.

### Prima serie

Primul sezon se axează pe un jurnalist pe nume Shibata Hajime, fost șantajist și fiica lui, Tsugumi, care are o conexiune ciudată cu Fata Iadului, pe măsură ce aceștia investighează adevărul din spatele Fetei Iadului.

După o scurtă întrevedere cu Ai, Tsugumi este capabilă să vadă prin ochii acesteia[10], astfel cei doi sunt implicați tot mai mult în acțiunile Fetei Iadului. Hajime consideră că oamenii ar trebui să încerce să își rezolve conflictele prin alte metode, și nu prin răzbunare, încercând astfel să identifice oamenii cu care Ai intră în contact prin intermediul viziunilor lui Tsugumi. Pe parcursul seriei, aceasta începe să se îndoiască de faptul că acțiunile lui Ai ar fi greșite.

Cu mult timp în urmă (de peste 400 de ani), Ai a trăit într-un mic sat de agricultori. Mai mulți săteni erau înfricoșați de aceasta, cauza fiind puterile ei de ordin supranatural. Singurul ei prieten din copilărie a fost doar vărul ei, Sentarou Shibata, care locuia în același sat cu ea și îi luă apărarea când alți copii o chinuiau. Pentru ca satul să fie prosper, se obișnuia ca o fată de șapte ani să fie sacrificată zeului muntelui; când Ai a împlinit șapte ani, Sentarou a fost șocat de faptul că ea urma să fie sacrificată doar pentru ca sătenii să nu mai fie îngroziți de aceasta; cu toate că le reproșează sătenilor că nu procedează corect, nu este ascultat și părinții ei îl roagă să o ascundă în munți. Planul a reușit dar, în urma unei foamete de șase ani, sătenii îl suspectau pe Sentarou de faptul că-l supărase pe zeul muntelui prin ascunderea lui Ai. L-au urmat pe acesta când merge spre Ai și-l surprind în compania acesteia; o capturează și o aduce înapoi la sanctuarul zeului, împreună cu părinții ei. Cei trei sunt legați, bătuți și aruncați într-un mormânt comun, Sentarou fiind obligat să-i îngroape de vii; presiunea sătenilor l-a făcut pe acesta să arunce prima lopată de pământ, lucru care a făcut-o pe Ai să se simtă trădată de acesta, Sentarou fiind cel care i-a promis că o va proteja. Confuzia provocată i-a permis acestuia să evadeze, iar Ai jură răzbunare înainte ca sătenii să o îngroape complet.

Într-o noapte Sentarou își adună lucrurile și pleacă din sat, însă privindu-și satul pentru ultima dată, observă strălucirea unui incendiu și se întoarce. Ajuns în sat, o vede pe Ai cum pășește și cântă, arzând casele cu o simplă mișcare a mâinii. Îngrozit și simțindu-se vinovat, fuge; aceste sentimente îl determină să construiască un altar dedicat victimelor sacrificate zeului muntelui.

Când Tsugumi are viziuni ce îi conferă lui Hajime informația că este descendentul lui Sentarou, având astfel o legătură directă cu Ai[11], cei doi se reîntorc la altarul construit de el. Același lucru l-a înțeles și Ai, iar furia acesteia o consumă, încercând să-i omoare pe Tsugumi și Hajime. Cu toate că cei trei asistenți intervin și încearcă să o calmeze, Ai își continuă acțiunile și va fi dusă în Iad de către Păianjen, salvându-i involuntar pe cei doi. Ai reușește să scape din Iad și decide să o determine pe Tsugumi să-și trimită tatăl în Iad[10]. Hajime este trimis în lumea ei crepusculară și lui Tsugumi îi sunt prezentate circumstanțele în care mama acesteia a murit și refuzul tatălui ei de a-și recunoaște vina, deoarece datorită lui a decedat[10]. Bunica lui Ai îl va elibera, iar acesta în urma confruntării cu moartea soției sale, își va recunoaște vina și îi cere lui Tsugumi să dezlege ața roșie. Cu toate acestea, Tsugumi afirmă că nu acțiunile lui au înfuriat-o, ci faptul că trimiterea lui în Iad ar echivala cu negarea momentelor frumoase petrecute împreună. Îi va înapoia păpușa lui Ai, spunând că nu are nevoie de ea și menționează faptul că Sentarou regretă ce-a făcut, motiv pentru care a construit sanctuarul.

### A doua serie

Seria secundă începe cu un flashback, prezentând-o pe Ai înviată și incendiind satul[12]. Păianjenul își va face apariția, teleportând-o într-o altă lume, unde îi prezintă corpurile descompuse ale părinților ei, ce sunt prizonieri în rădăcinile unui arbore. Păianjenul îi spune lui Ai să lucreze pentru el, în schimbul eliberării sufletelor părinților ei[12].

Ca și în sezonul 1, oamenii accesează Corespondența Iadului pentru a se putea răzbuna. Din episodul 4 își face apariția Kikuri, o ființă ce are abilitatea de a traversa cele două lumi cu ușurință. În cele din urmă, își face apariția Takuma, un băiat care va avea aceeași soartă ca și Ai, fiind persecutat de concetățenii săi.

După ce mama sa a fost ucisă de un prieten al tatălui său, rănit de asemenea în incident, ucigașul a fost trimis în Iad; în acest moment poliția și cei din oraș consideră că Takuma este criminalul. Nu se specifică dacă posedă aceleași puteri spirituale ca și Ai[13], însă are abilitatea de a prevedea și a fost observat de Ai pentru mult timp de-a lungul seriei.

Către finalul seriei, Corespondența Iadului va fi accesată de tot mai mulți oameni din oraș, Takuma fiind învinuit pentru disparițiile ce au loc. Un ofițer responsabil de acest caz și sora acestuia, Hotaru, nu îl consideră pe Takuma vinovat și-l protejează, iar toți locuitorii din Lovely Hills se regrupează pentru a încerca să-l ucidă pe Takuma.

Takuma și Hotaru sunt răpiți, iar cei din oraș hotărăsc să-i ucidă pe amândoi. Inspectorul în cauză vine să-i salveze, însă va fi trimis în Iad de către orășeni. Convinsă de faptul că el este de vină pentru dispariția fratelui ei, Hotaru va apela la Fata Iadului pentru a-l trimite în Iad. Este condus în Iad, însă Ai va manifesta milă față de acesta (experimentând același lucru) și pentru prima dată va reîntoarce luntrea din cursul acesteia. Păianjenul decide să-i returneze lui Ai viața ei umană, însă cu un preț: aceasta nu-și recunoaște cei trei asistenți și cei 400 de ani ce au trecut încep să-și pună amprenta asupra corpului ei, fiind rănită și sângerând. A făcut tot ce a fost posibil să-l salveze pe Takuma, însă orășenii o vor bate cu lopeți până când aceasta va muri. După ce moare, se va transforma într-o ploaie de petale de cireș[14], iar cei trei asistenți împreună cu Kikuri sunt afectați de dispariția acesteia. Cu toate că Ai a dispărut, o tânără care contactase site-ul Corespondenței Iadului va primi pe mobil un mesaj care indica „Cerere acceptată. Fata Iadului”.

### A treia serie

După moartea stăpânei lor, Hone Onna, Ichimoku Ren și Wanyūdō duc o viață obișnuită[15], însă Kikuri reapare și îi reunește, împreună cu un nou asistent: Yamawaro[15]. Într-o zi, Yuzuki Mikage va fi vizitată de Ai, care o va săruta, iar în urma sărutului, mintea lui Ai se va uni cu corpul lui Yuzuki. Cei care contactează Corespondența Iadului vor putea primi o păpușă neagră, roșie, albastră sau galbenă, culoarea asistentului nou recrutat. Odată ce sfoara a fost dezlegată, Yuzuki se va transforma într-un cocon din care va apărea Ai îmbrăcată într-un kimono, iar după acest ritual aceasta va porni după victimele sale. La Festivalul celor 6 lanterne, un glob luminos o va lovi pe Yuzuki în spate, iar Ai se va elibera de corpul ei.

Cu toate că a fost separată de Ai, Yuzuki va continua să fie legată de aceasta. Când o persoană utilizează site-ul Fetei Iadului, aceasta aude un sunet de clopot, iar Yuzuki încearcă din răsputeri să avertizeze oamenii să nu folosească site-ul, dar în zadar. Află că este destinată să devină următoarea Fată a Iadului, respingând acest rol în totalitate, însă fără rezultat[16]; nu înțelege existența Corespondenței Iadului și motivul pentru care oamenii îl folosesc. Ai îi explică totuși că adevăratul Iad exisă în interiorul fiecăruia.

La final, este prezentat trecutul lui Yuzuki: a murit abandonată în apartamentul ei când era mică[16]. În urma unui accident cauzat de tatăl său, Yuzuki și mama ei sunt denigrate de toți din oraș. În realitate, tatăl ei avusese o problemă cu frâna, incident mușamalizat de compania de autobuze unde lucra acesta. Treptat, starea de sănătate a mamei ei se agravează, fiind trimisă de la un spital la altul. Moare lângă fiica sa într-un templu shinto și Yuzuki o îngroapă în florile unui cireș, mergând să aștepte ajutor în apartamentul lor vechi. Yuzuki moare după puțin timp, singură și îmbrățișând un ursuleț de pluș. Cu durere, își acceptă noul rol pentru a-i putea răzbuna pe alții în numele lor.

După ce devine Fata Iadului, prima misiune pe care Yuzuki o are este de a-l răzbuna pe tatăl lui Akie, cea mai bună prietenă a ei. Deoarece acesta nu este capabil să o trimită pe cea care-i făcuse singura fiică să dispară în Iad, cu toate că era nevinovată, Yuzuki încearcă să-l determine să facă acest lucru, însă fără rezultat. Va refuza, iar Yuzuki decide să facă ea acest lucru, fără ca respectivul contract să fie încheiat; Stăpânul Iadului nu-i permite acest lucru și o va pedepsi, ducând-o în Iad[16]. Ai va interveni, o va salva pe Yuzuki și o va înlocui[16]; cu un ultim sărut, Ai îi va conferi lui Yuzuki amintirea trecutul ei, iar aceasta îi va mulțumi. Se preschimbă într-o lumină albastră, ce se ridică spre cer, sugerând faptul că se va duce în Rai alături de părinții ei. Seria se încheie cu plecarea lui Ai și a companionilor acesteia și reînceperea activităților de răzbunare.

#### Corespondența Iadului

Este mediul prin care un client o contactează pe Ai Enma, mediu care s-a schimbat de-a lungul secolelor. Inițial, cei interesați de serviciul ei scriau numele celor pe care-i urau pe un ema, care mai târziu s-a schimbat într-o scrisoare a cărei adresă era vizibilă doar celor care aveau destulă ură interioară. Când Internetul a devenit accesibil, oamenii puteau căuta site-ul Corespondenței Iadului, cunoscut de altfel ca fiind „Linia Spre Iad”. Curând după aceea, site-ul a fost adaptat într-o versiune mobilă, care putea fi accesat de pe telefoanele mobile.[17]

Fiecare mediu poate fi folosit doar la miezul nopții de o persoană care are o dorință de răzbunare puternică sau ură intensă. Dacă cineva introduce un nume al persoanei care este obiectul urii, și cerința este acceptată, Ai Enma îi va aduce într-un mediu crepuscular unde le oferă o păpușă din paie, care este unul din asistenții ei, cu o sfoară roșie în jurul gâtului și le descrie detaliile contractului lor; dacă clientul trage sfoara din jurul gâtului păpușii, ea va duce persoana vinovată de durerea clientului ei în Iad. Cu toate acestea, odată ce viața clientului s-a încheiat, de asemenea, clientul va fi trimis în Iad și un semn negru crestat îi va apărea pe piept, ca amintire permanentă a contractului și a deciziei personale de a trimite pe cineva în Iad. Totuși, acest semn nu este o garanție că însuși clientul nu ar putea fi trimis în Iad de către altă persoană.

## Personajele

### Enma Ai

Enma Ai este personajul principal al anime-ului. Când a fost mică, a fost considerată periculoasă și sătenii au hotărât să fie sacrificată. A fost aruncată într-o groapă împreună cu părinții ei și aceștia au fost îngropați de vii. Va reveni la viață și va incendia satul datorită furiei sale, iar ca pedeapsă, i se dă statutul de Fată a Iadului, având sarcina de a trimite sufletele păcătoase în Iad timp de 400 de ani[18].

### Wanyūdō

Wanyūdō este primul dintre cei trei companioni ai lui Ai, care se transformă într-o păpușă neagră din paie atunci când aceasta este contactată de către clienții săi. Acesta fusese conducătorul trăsurii unei prințese[19], care a căzut de pe o stâncă și care luase foc, având ca rezultat decesul celor din trăsură. În urma acestui accident, devine un yokai care teroriza oamenii sub forma unei roți înflăcărate, până a întâlnit-o pe Ai.

### Ren Ichimoku

Ren Ichimoku este al doilea însoțitor al lui Ai, care se poate transforma într-un ochi imens care îi conferă abilitatea de a vedea prin clădiri prin proiectarea ochiului pe pereți sau tavan. El se transformă într-o păpușă albastră de paie sărutând pandantivul purtat la gât. Istoria acestui personaj îl prezintă ca fiind un tsukumogami[19]; a fost o katana abandonată pe o piatră[19] până când Ai i-a dăruit forma actuală, umanizată.

### Hone Onna

Hone Onna este a treia însoțitoare a lui Ai, care devine păpușa roșie din paie prin aruncarea obi-ului în jurul gâtului. Numele ei face referire la ființa legendară cu același nume, care înseamnă „Femeia din oase”[19]. Hone Onna a fost o prostituată, care inițial se numea Tsuyu[20] și a fost trădată de un bărbat de care se îndrăgostise; o altă prostituată numită Kion a trădat-o din nou când încercau să fugă împreună cu iubitul lui Kion. Tsuyu și bărbatul au fost uciși de un samurai în fața lui Kion și Tsuyu a fost aruncată într-un râu. Spiritele oaselor oamenilor aruncați în râu s-au ridicat și i-au conferit lui Tsuyu statutul de Hone Onna, forma în care o va întâlni pe Ai mai târziu.

### Yamawaro

Yamawaro este al patrulea însoțitor al lui Ai, care poate să se transforme într-o păpușă galbenă. O urmează pe Kikuri în acțiunile din lumea reală, numind-o „prințesă”. Are puterea de a manipula obiecte și forma sa adevărată este a unui spirit, însă oamenii îl văd ca o grămadă ambulantă de ciuperci[14]. Înainte să fie întâlnit de Ai, acesta urmărea o familie (Ashiya) al cărei băiat dispăruse și îi va lua locul. Deoarece Domnul Ashiya face experimente pe Yamawaro, știind adevărata sa natură, Doamna Ashiya își va trimite soțul în Iad, în ciuda insistențelor băiatului de a nu face acest lucru. După ce Yuzuki devine Fata Iadului, el și Kikuri se îndepărtează și revine doar când Stăpânul Iadului o va poseda pe Kikuri.

### Bunica lui Ai

Bunica lui Ai este întâlnită în serii doar sub forma unei siluete observate în spatele unui ecran din hârtie[18]. Aceasta toarce încontinuu[18] și vorbește ocazional cu Ai, anunțând-o când este contactată de cineva din lumea umană. Un singur om a văzut-o pe bunica lui Ai, fugind speriat, sugerând că aceasta nu este o ființă umană.

### Păianjenul

Păianjenul este superiorul lui Ai[18], fiind cel care îi dă sentința după ce îi omoară pe oamenii din satul ei. Susține că deține sufletele celor dragi lui Ai, ținându-i prizonieri pentru ca Ai să îndeplinească sarcina dată acesteia, pentru a se căi pentru păcatele comise[21]. Ultimul episod al seriei îl identifică drept Stăpân al Iadului.

### Kikuri

Kikuri este o ființă care are abilitatea de a vizita lumea oamenilor și lumea în care trăiește Ai, interacționând cu aceasta și asistenții ei. Spre deosebire de Ai, Kikuri are ochii violet și o personalitate infantilă.

### Hajime Shibata

Hajime Shibata este un fost jurnalist care șantajează celebrități și care începe să investigheze zvonurile despre Corespondența Iadului din interes, însă pe parcurs va deveni mult mai implicat, când realizează că oamenii chiar sunt duși în Iad. Fiica lui, Tsugumi, are întâlniri misterioase cu Ai Enma, permițându-i să vadă lucruri văzute de aceasta.

### Tsugumi Shibata

Tsugumi Shibata este fiica lui Hajime. De când a văzut-o prima oară pe Ai, are o conexiune misterioasă cu aceasta; chiar dacă la început îi raporta tot ce vede lui Hajime, pe parcurs îl va dezaproba pe acesta, chiar dacă Ai ar trebui într-adevăr oprită.

### Ayumi Shibata

Ayumi Shibata este soția decedată a lui Hajime. Va fi părăsită de Hajime după ce acesta va descoperi că avusese o aventură cu un politician spionat de el. Este dată afară din casă și i s-a interzis să o mai vadă pe Tsugumi, iar în urma unui accident de mașină va muri. Hajime încă o iubește și declară că dacă ar fi iertat-o, Ayumi nu ar fi murit.

### Takuma Kurebayashi

Takuma Kurebayashi este un băiețel liniștit, care este neînțeles și adesea bruscat de ceilalți concetățeni, pe motivul că ar fi Copilul Diavolului. Mama lui a fost ucisă de un prieten al tatălui său, rănit de asemenea într-un accident. Când ucigașul era pe punctul de a-l omorî pe Takuma, este trimis în Iad, însă oamenii au început să creadă că Takuma este criminalul.

### Yuzuki Mikage

Yuzuki Mikage este o școlăriță care va deveni vasalul Fetei Iadului; când cineva o contactează pe Ai, Yuzuki are viziuni la fel ca și Tsugumi și va deveni Ai pentru a trimite victima în Iad. La Festivalul celor 6 lanterne, Ai va părăsi corpul lui Yuzuki. După ce prietena ei, Akie, va fi trimisă în Iad, aceasta va încerca să oprească pe oricine accesează Corespondența Iadului. Ai îi explică faptul că este destinată să devină următoarea Fată a Iadului; Yuzuki devine incapabilă să o contacteze pe mama ei și să-și găsească lucruri personale, aflând de la Tsugumi că ea nu mai aparține acestei lumi de mult timp: toată viața lui Yuzuki a fost o iluzie. Tânăra nu poate accepta acest lucru și fuge disperată la apartamentul ei, care se afla într-o stare degradată. În locuință, află scheletul unui copil ce îmbrățișează un animal de pluș, Ai confirmând că acel schelet este Yuzuki. Cu toate că nu crede la început acest lucru, Ai îi arată că ea murise când era mică. După ce își află și acceptă trecutul, Yuzuki devine Fata Iadului, primul ei client fiind tatăl lui Akie. Acesta va fi incapabil să o trimită pe Azusa în Iad, iar Yuzuki decide să facă ea însăși acest lucru; Păianjenul îi retrage statutul de Fată a Iadului și o va trimite în Iad ca pedeapsă, însă va fi salvată de Ai, care îi va lua locul.

### Akie Takasugi

Akie Takasugi este prietena cea mai bună a lui Yuzuki. Spre deosebire de aceasta, Akie are o personalitate mult mai energică. După ce Akie devine implicată emoțional cu Azusa, o profesoară particulară, aceasta va fi dusă la tatăl profesoarei. Acesta este paralizat în urma unui accident rutier, care a fost hotărât să nu fie investigat mai departe de către tatăl lui Akie; aceasta se înfurie și pleacă din casa tatălui ei, iar adevăratele intenții ale lui Azusa sunt de a o maltrata prin viol și să o trimită în Iad după Festivalul celor 6 lanterne pentru a-l chinui pe domnul Takasugi. Mai târziu, Akie se va întoarce din Iad și o va ajuta pe Yuzuki când aceasta devine Fata Iadului; acea Akie întoarsă din Iad este o iluzie creată de Păianjen pentru a o tenta pe Yuzuki să o trimită pe Azusa în Iad, întrucât la finalul sezonului 3 se relevă faptul că Akie nu a părăsit Iadul deloc.

### Gilles de L'Enfer

Gilles de L`enfer este un personaj ce se autointitulează Băiatul Iadului. Ca și copil avea puteri care îi înspăimântau pe părinții lui până la punctul când aceștia și-au ucis propriul fiu. Puterile lui i-au conferit abilitatea de a evada din Iad, iar când revine în lumea oamenilor, părinții lui vor fi trimiși în Iad de către Gilles. Se va duela cu Ai, fiind mai puternic decât aceasta și companionii ei; înainte să o învingă pe Ai, va fi trimis în Iad de către clientul acesteia; în luntrea lui Ai, acesta afirmă că va evada din Iad din nou. La finalul episodului 10 din Mitsuganae va fi amintit de un grup de elevi la atletism și va avea o apariție scurtă în episodul 21 din Mitsuganae, apărând ca un personaj sub forma unui ou deținut de un băiat numit Kaito. Totodată va avea o apariție scurtă în capitolul 26 din seria manga.